รัฐช่วยลูกหนี้สู้คดีหนี้นอกระบบ
กระทรวงยุติธรรม ทุ่มงบ 25 ล้านบาท ให้ ศนธ.ยธ. ช่วยลูกหนี้นอกระบบสู้คดีกับเจ้าหนี้โหด
12 ต.ค. 2555

กระทรวงยุติธรรม ทุ่มงบ 25 ล้านบาท ให้ ศนธ.ยธ. ช่วยลูกหนี้นอกระบบสู้คดีกับเจ้าหนี้โหด
นางสุวณา สุวรรณจูฑะ รองปลัดกระทรวงยุติธรรม ในฐานะผู้อำนวยการศูนย์ช่วยเหลือลูกหนี้และประชาชนที่ไม่ได้รับความเป็นธรรม (ศนธ.ยธ.) เปิดเผยว่า ศูนย์ช่วยเหลือลูกหนี้ฯ ได้รับงบประมาณปีนี้จากกระทรวงยุติธรรม 25 ล้านบาท เพื่อช่วยเหลือประชาชนต่อสู้คดีกับเจ้าหนี้นอกระบบ และไม่ได้รับความเป็นธรรม ถูกทำร้ายร่างกาย 
ทั้งนี้ จังหวัดที่มีประชาชนเป็นหนี้และถูกเอาเปรียบมากที่สุด คือ จ.ชัยภูมิ อุบลราชธานี และขอนแก่น ปัญหาที่พบ คือ ถูกเจ้าหนี้เงินกู้เรียกดอกเบี้ยเกินกว่าอัตราที่กฎหมายกำหนด และฟ้องร้องเรียกเงินคืนเกินกว่ามูลหนี้กู้ยืมจริง มีการบังคับคดียึดที่ดินทำกินของประชาชน 
นอกจากนี้ ยังรวมทั้งปัญหาที่ดินและสิ่งแวดล้อม ที่ปัจจุบันมีผู้เข้ามาขอความช่วยเหลือจาก ศนธ.ยธ. มากกว่า 360 คดี มีทุนทรัพย์ที่พิพาทมูลค่ากว่า 559 ล้านบาท 
คดีที่อยู่ระหว่างดำเนินการ อาทิ กรณีการให้ความช่วยเหลือลูกหนี้นอกระบบใน จ.ชัยภูมิ จำนวนกว่า 500 ราย ที่อยู่ระหว่างการบังคับคดี และอีก 50 ราย ที่อยู่ระหว่างดำเนินคดีแพ่งและอาญา โดยกรณีนี้เป็นการกู้เงินเป็นค่าใช้จ่ายไปทำงานต่างประเทศแล้วถูกหลอกให้ลงลายมือชื่อในสัญญาเงินกู้ และภายหลังมีการฟ้องบังคับคดียึดที่ดินของประชาชน 
กรณีชาวนาที่โกงเงินจากนายทุนใน จ.ชัยนาท และพระนครศรีอยุธยา กรณีปัญหาการทุจริตในสหกรณ์แม่เปิน จ.นครสวรรค์ มีการรับซื้อผลผลิตมันสำปะหลังแล้วเกษตรกรไม่ได้รับเงิน เป็นต้น